送表弟陳一鳴堯章入京
作者：王邁
朝代：宋

paragraphs: 科目狹爲途，英雄多短氣。
賓賢詔一頒，應舉紛如蝟。
低心逐時趨，練語避忌諱。
得者固僥踰，失者徒歔欷。
巨鱗不上鈎，修翼不入罻。
鄉選亦孔艱，計臺征以彙。
我嘗校蘭省，厥歲在乙未。
時收甲乙科，多是戊己尉。
國步矧多艱，志士發長喟。
襄蜀漲氛妖，江淮方鼎沸。
毛錐無能爲，長劍使人畏。
朝能立寸功，暮可攫富貴。
二子趨玉京，道遠不吝費。
進身假梯媒，流品孰涇渭。
世科藉此登，親望始寬慰。
老我謬憂時，周嫠遑恤緯。
諸公忌生語，悉力攻謗誹。
藿食可充饑，荷裳尚堪衣。
功名付君等，山林吾有味。